F'ħidmieti nammetti li niltaqa' ma' ċertu pessimiżmu dwar l-operat u l-kwalità tal-politiċi tallum. Hemm min iħares lejn il-passat b'ċertu nostalġija. Hemm min iqabbel il-politiċi ma' oħrajn li ġew qabel. Iħarsu lejn dak li għadda bħala l-aqwa u dak ta' issa bħala l-agħar. Hawn verament min qiegħed jilmenta żżejjed fuq dan, mingħajr ma neċessarjament jifhem l-ispazju u l-elementi li jrid jaffronta politiku nisrani u wieħed demokristjan. Mingħajr ma jkun jista' japprezza li għad hemm politiċi b'dawn il-valuri li qed jikkumbattu fl-ispazju u fil-metodu li jistgħu. Verament dan huwa suġġett li fi ħdan il-knejjes insara, u b'mod partikolari dik Kattolika, qiegħed jiġi diskuss u dibattut. Hemm vojt li tħalla fix-xenarju Ewropew minn politiċi bħal Alcide de Gasperi, Konrad Adenauer, Robert Schumann, Aldo Moro u diversi oħrajn. Biss, ir-realtà hija li dawn kienu ġejjin minn xenarji u trobbijiet kompletament differenti minn dawk ta' issa. Diffiċli li treġġa' lura l-arloġġ. Tista' tfakkarhom. Taqra kitbiethom u tara kif tista' tispira ruħek minn dak li qalu għas-sitwazzjonijiet li tkun qiegħed tiffaċċja. Hemm diffikultajiet, intoppi, kumplikazzjonijiet li ġejjin ukoll mill-fatt li l-vuċi nisranija fis-soċjetà naqqset mis-saħħa, frekwenza u attenzjoni. Dawn il-fatturi kollha, għal dawk li huma nsara fil-politika, ma jfissrux li għandhom iwaqqfuhom minn ħidmiethom. Iktar u iktar meta wieħed jagħraf l-istorja ta' diversi partiti demokristjani li għaddew minnha. Proprju għalhekk li f'dan il-kuntest żdiedu l-isfidi għal dawk li jħarsu lejn il-politika bħala vokazzjoni qawwija fejn parti sostanzjali minn ħinhom huwa dedikat għall-proxxmu. Minn nies li jagħrfu li mhux ser jiġu mogħtija xi rdoss, anzi ser ikunu suġġetti ta' kritika minn dawk stess li qegħdin jiddefendu. Wieħed isib ruħu proprju f'din il-pożizzjoni minkejja li jkun għadu nisrani impenjat fil-politika. U f'dan xejn ma nbidel. Jekk wieħed jaqra jsib li Luigi Sturzo, De Gasperi, Dossetti u ħafna oħrajn kienu ikkritikati, disprezzati u mormija mill-istess bnedmin li kkumbattew għalihom. Għalhekk id-demokristjan illum għadu jeżisti, huwa ġenwin u m'huwiex il-persuna li jħares lejn butu. Kull min qiegħed fil-politika, anzi jaf li diversi mill-elettorat tiegħu jaħsbu li jekk jibqa' hemm ser jiġi kontaminat u assoċjat ma' oħrajn li, sfortunatament, waqgħu f'linji li m'għandhomx. Dawk li huma fil-professjonijiet tradizzjonali jagħrfu li jitilfu ekonomikament u anzi jġorru magħhom stigma soċjali. Ħafna ma jersqux lejk, u oħrajn jarawk bħala problema. Proprju għalhekk li llum huwa ferm iktar diffiċli milli wieħed jaħseb li tkun demokristjan konvint u prattikanti. Biss, bnedmin bħal dawn hemm u huma attivi f'pajjiżna u barra. Għandhom tentazzjonijiet quddiemhom u jagħrfu dejjem iktar il-metodu ta' kif issir il-politika, li qegħda tinbidel veloċement. Wieħed jifhem u japprezza iktar f'dan il-kuntest il-kliem li jikkjarifikaw il-pożizzjoni li fl-24 ta' Ottubru il-Papa Franġisku, f'parti mid-djalogu mal-ġiżwiti fil-kongregazzjoni ġenerali tagħhom qal. Partikolarment nagħrfu iktar kemm dan għandu valur, l-iktar li l-politika hija l-iktar forma għolja li biha twettaq il-karità. Politiċi kbar kif kien hemm qabel, illum naqsu f'għajnejn in-nies. Biss dan ma jfissirx li min qiegħed iwettaq dan id-dmir m'huwiex iservih bl-aħjar mod li l-abbiltajiet tiegħu jippermettu. Għax min jagħraf il-politika u x'sagrifiċċji jridu jsiru fiha, f'ħafna mumenti jsib ruħu jipprova jżomm il-bgħid il-kalċi tal-imrar li jrid jixrob. Iktar u iktar meta l-esperjenza politika tkun parti mill-ħajja tal-familja u tkun missejtha direttament b'idejk u ġarrabtha wkoll. B'dan però, f'din l-esperjenza diffiċli, ma ssirx la razzist u anqas xi difensur agħmi ta' patrijottiżmu jew nazzjonaliżmu tal-lemin estrem. Tibqa' biss politiku skomdu u tikkumbatti għas-sewwa. Għax trid tibqa' tfittex li tagħti ruħ, qalb, skop u direzzjoni bażati fuq il-valuri nsara f'soċjetà li fiha l-materjaliżmu qiegħed quddiem. Tikteb, taħseb, taqra u tipprova tidħol fi djalogu ma' min irid jiddjaloga u jifhem. Mhux faċli. Anzi, ikkumplikat ħafna. It-tentazzjonijiet biex tieqaf jitressqulek f'forom varji. Biss, li tkompli huwa parti mis-sagrifiċċju u l-impenn li nisrani f'kull settur irid iwettaq u jagħti xiehda għalih. Dawk li huma fil-politika jagħrfu dan.
Lejn l-Aħħar tas-Sena